לא הביישן למד ולא הקפדן מלמד

"לא הביישן למד ולא הקפדן מלמד" - אחד מפתגמי הלל הזקן הידועים, שמופיעים במשנה, מסכת אבות, ומלמדים את האדם הלכות ומנהגים בחיי היום יום.
הפתגם מייעץ לאדם או לתלמיד, שאינו בקי בעניין מסוים, לא להתבייש באי ידיעתו, ולבקש הסבר ללא כל חשש, פן יישאר לעד בבורותו. ואילו למורה, או לרב, מייעץ הפתגם לא להקפיד ולהפגין חוסר סובלנות כלפי התלמיד, לבל יחשוש התלמיד לשאול את שאלותיו הבאות.

 מקור הפתגם ופירושים שונים 
הפתגם מופיע במסכת אבות, והוא אחד מהמאמרים הרבים שאמר הלל הזקן, ואשר הפכו רובם ככולם לפתגמים ידועים.

 מבחר פירושים 
 רבי עובדיה מברטנורא 
מי שמתבייש מהלעג של אחרים על בורותו יישאר תמיד בספקותיו. ואילו הרב שמקפיד על התלמידים כששואלים אותו שאלה, לא ילמד כראוי. ולכן יש צורך שהמלמד יסביר את פניו לתלמידיו.

 "תפארת ישראל" - הרב ישראל ליפשיץ בפירושו למשנה 
לא הבישן למד - מי ששומע או קורא דבר לא ברור או תמוה, והוא חושש לשאול, שמא יחשבו אותו האחרים לחסר דעת – יישאר תמיד חסר דעת.

ולא הקפדן מלמד – "מי שהוא קפדן וכעסן, אינו ראוי ומסוגל להיות מלמד לתלמידים או מורה לעדה, דמלבד שע"י [שעל ידי] הכעס יסתלק חכמת המלמד באותו שעה להסביר דבריו יפה ויתבלבלו דעת משמיע ושומע [...] ואולם דברי חכמים בנחת נשמעים [...] ובדברי חן ואהבה יקרבם תחת כנפי השכינה. למען יכירו כי אוהבם אמיתי הוא, המייעצם רק לטובתם "תפארת ישראל (הרב ישראל ליפשיץ בפירושו למשנה)

 הרמב"ם 
"וביישן ידוע [היינו, אין צורך להסביר מי הוא ביישן] וקפדן הוא מי שמקפיד על כל דבר וכועס [...] ואמרו שהתורה לא תמצא בבעלי הגאווה והגסות".רמב"ם, משנה, אבות, ב, ה 

 מכללת הרצוג 
ולא הבישן למד – לא די לצפות ולהקשיב לדברי חכמים, אלא מומלץ ליצור עמם דיאלוג. וגם אם קיים תחילה פער גדול בין הידע וההבנה של המורה והתלמיד, מסביר לנו הלל הזקן, על התלמיד להציג את שאלותיו בפני מורו ללא חשש, על מנת שיטמיע המורה את הידע במוח התלמיד.

ולא הקפדן מלמד − תלמידים אינם יכולים ללמוד מרב כעוס ועצבני שמעורר שנאה וחשש בלב תלמידיו. המימרה מכוונת לא רק אל הרב, כי אם גם אל התלמידים, שעליהם להימנע מללמוד אצל רב רגזן.מחשבת אבות, עיון והגות במסכת אבות, מכללת הרצוג

 שימושים בעברית המודרנית 
 "לפחות חציו השני של הפסוק: 'לא הביישן למד ולא הקפדן מלמד' היה השראה לתחרות המתקיימת מדי פעם באוניברסיטאות בארץ - בחירת המרצה המצטיין" כותבת אורלי גוואטה בעיתון מעריב, 1980, בכתבה עם הכותרת: "הסטודנטים נותנים ציונים למרציםאורלי גוואטה, הסטודנטים נותנים ציונים למרצים, מעריב, 1980"
  בעיתון מעריב משנת 1968 במאמר בשם: "לא הבישן למד", נותנת הכתבת ייעוץ פדגוגי להורים: "עודדו את הילדים לשאול ולא להתבייש ולא לחשוש מנזיפות, כי לא הבישן למד ולא הקפדן מלמד".עדנה שומרון, לא הביישן למד, מעריב, 26 בפברואר 1968
 בעיתון דבר 24 במאי 1963, פורסמה כתבה על אישה, אשר ביקשה גט מבעלה שמכה אותה, בעת שהוא מלמד אותה קרוא וכתוב. בית הדין הצליח להשכין שלום-בית ביניהם, אך פסק לבעל: "לא הקפדן מלמד".לא הקפדן מלמד, דבר, 24 במאי 1963

 קישורים חיצוניים 
 הרב אופיר טנג'י, לא הביישן למד...
 הרב זמיר כהן, מסרים לחיים מפרקי אבות


קטגוריה:ניבים וביטויים חז"ליים
קטגוריה:אמרות חז"ל
קטגוריה:הוראה

 הערות שוליים 

קטגוריה:חינוך